ЩIалэгъуалэр яущий
ЩIышылэм и 22 — 24-хэм «Маяк» санаторэм (Налшык къалэ) щекIуэкIа зэIущIэр теухуауэ щытащ цIыхубэр зэкъуэгъэувэнымрэ щIэпхъаджагъэхэм щIалэгъуалэр пэIэщIэ щIынымрэ.
Ар къызэрагъэпэщащ Къэбэрдей-Балъкъэрым Къалэн куэд щагъэзащIэ и щIалэгъуалэ центрымрэ КъБР-м щыпсэу муслъымэнхэм я IуэхущIапIэмрэ, «Точка опоры» зэгухьэныгъэр, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэр я дэIэпыкъуэгъуу. Iуэхугъуэр ирагъэкIуэкIащ «КъБР-м шынагъуэншагъэмрэ жылагъуэ псэукIэмрэ щегъэфIэкIуэн, хабзэм къемызэгъ щемыгъэлэжьын» 2013 — 2020 гъэхэм ятещIыхьа къэрал программэмрэ «Террорымрэ экстремизмэмрэ япэщIэтыным ехьэлIа лэжьыгъэхэр» подпрограммэмрэ гъэзэщIа хъуным хыхьэу.
ЗэIущIэхэр къыщызэIуахым кърихьэлIащ икIи ныбжьыщIэхэм епсэлъащ ЩIалэгъуалэ центрым и унафэщI Азубэч Азэмэт, КъБР-м граждан, жылагъуэ IуэхущIапIэхэм ядэлэжьэнымрэ лъэпкъхэм я IуэхухэмкIэ и управленэм и унафэщIым и къуэдзэ Гергоков Джамбулэт, Къэбэрдей-Балъкъэрым щыпсэу муслъымэнхэм я IуэхущIапIэм и лIыкIуэ Сыжажэ Хьэчим, нэгъуэщIхэри. Дэтхэнэми къыхигъэщащ сыт хуэдэ динми Iуэхуми тэмакъкIыхьу, бэшэчу зэрыхущытыпхъэр, зы лъэпкъым щыщым адрейм и щэнхабзэм пщIэ хуищIын зэрыхуейр.
Семинарым хэтащ республикэм и курыт школхэм я 9 — 11-нэ классхэм щеджэхэр. Абыхэм епсэлъащ «Зыужьыныгъэ» псапащIэ фондым и унафэщI, КъБР-м и Жылагъуэ палатэм, КъБР-м и МВД-м и жылагъуэ советым хэт КIыщыкъуэ Иринэрэ «ЩIалэгъуалэ центр» IуэхущIапIэм и лэжьакIуэ пажэ Къэжэр Жаннэрэ.
ЗэIущIэм щата дерсхэм едэIуа цIыху 60-м дэфтэрхэр иратыжащ, езыхэр щеджэ школхэм апхуэдэ зэIущIэхэр щрагъэкIуэкIыну хуит ищIу.
БАГЪЭТЫР Луизэ.
Сурэтыр Къарей Элинэ трихащ.
